Ανεύρυσμα κοιλιακής αορτής

Το ανεύρυσμα κοιλιακής αορτής (AΚA)  είναι μια εντοπισμένη διεύρυνση της κοιλιακής αορτής, έτσι ώστε η διάμετρός της να είναι μεγαλύτερη από 3 εκατοστά ή περισσότερο από 50% σε σχέση με τη φυσιολογική.  Συνήθως δεν προκαλεί συμπτώματα, εκτός από κατά τη διάρκεια της ρήξης. Κάποιες φορές μπορεί να εμφανιστεί πόνος στην κοιλιά, στην πλάτη ή στα πόδια. Μερικές φορές, μεγάλα ανευρύσματα μπορεί να γίνουν αισθητά πιέζοντας την κοιλιά. Η ρήξη μπορεί να οδηγήσει σε πόνο στην κοιλιά ή στην πλάτη, σε χαμηλή αρτηριακή πίεση ή σε απώλεια συνείδησης, ενώ συχνά οδηγεί στον θάνατο.

Τα ΑΚΑ εμφανίζονται πιο συχνά σε άτομα άνω των 50 ετών, σε άνδρες και σε άτομα με οικογενειακό ιστορικό. Επιπρόσθετοι παράγοντες κινδύνου περιλαμβάνουν το κάπνισμα, την υψηλή αρτηριακή πίεση και άλλες καρδιαγγειακές παθήσεις. Οι γενετικές παθήσεις που ενέχουν αυξημένο κίνδυνο περιλαμβάνουν το σύνδρομο Μαρφάν και το σύνδρομο Έλερς-Ντάνλος.  Τα ΑΚΑ αποτελούν την πιο συχνή μορφή ανευρυσμάτων αορτής.  Περίπου το 85% εμφανίζεται κάτω από τα νεφρά, με το υπόλοιπο είτε στο ύψος των νεφρών είτε πάνω από αυτά. Μερικές φορές, τα ΑΚΑ ανακαλύπονται κατά τη διερεύνηση κάποιου άλλου προβλήματος. Στις Ηνωμένες Πολιτείες συνιστάται ο έλεγχος με υπερηχογράφημα κοιλίας για τους άνδρες ηλικίας 65 έως 75 ετών με ιστορικό καπνίσματος. Στο Ηνωμένο Βασίλειο και τη Σουηδία συνιστάται ο έλεγχος όλων των ανδρών άνω των 65 ετών. Εφόσον βρεθεί κάποιο ανεύρυσμα, κατά κανόνα γίνονται σε τακτική βάση επιπλέον υπερηχητικές εξετάσεις.

Η απουσία του καπνίσματος αποτελεί τον καλύτερο δυνατό τρόπο για την πρόληψη της νόσου. Άλλες μέθοδοι πρόληψης περιλαμβάνουν τη θεραπεία της υψηλής αρτηριακής πίεσης, τη θεραπεία της υψηλής χοληστερόλης στο αίμα και τη διατήρηση ενός υγιούς σωματικού βάρους. Η χειρουργική επέμβαση συνιστάται συνήθως όταν η διάμετρος ενός AΚA αυξάνεται στα >5,5 εκατοστά στους άνδρες και στα >5,0 εκατοστά στις γυναίκες.   Άλλοι λόγοι για αποκατάσταση περιλαμβάνουν την παρουσία συμπτωμάτων και την ταχεία αύξηση του μεγέθους, που ορίζεται ως μεγαλύτερη από ένα εκατοστό τον χρόνο. Η αποκατάσταση μπορεί να γίνει είτε με ανοιχτή χειρουργική επέμβαση είτε με ενδαγγειακή αποκατάσταση ανευρύσματος (EVAR). Σε σύγκριση με την ανοιχτή χειρουργική επέμβαση, η EVAR ενέχει βραχυπρόθεσμα χαμηλότερο κίνδυνο θανάτου και απαιτεί μικρότερη παραμονή στο νοσοκομείο, ωστόσο ενδέχεται να μην αποτελεί πάντα επιλογή. Δεν φαίνεται να υπάρχει διαφορά μεταξύ των δύο όσον αφορά τα μακροπρόθεσμα αποτελέσματα. Οι επαναληπτικές επεμβάσεις είναι πιο συχνές με την EVAR.

Τα ΑΚΑ επηρεάζουν το 2-8% των ανδρών άνω των 65 ετών. Είναι πέντε φορές πιο συχνά στους άνδρες. Σε όσους έχουν ανεύρυσμα μικρότερο των 5,5 εκατοστών, ο κίνδυνος ρήξης εντός του επόμενου έτους βρίσκεται κάτω από το 1%.  Ανάμεσα σε εκείνους με ανεύρυσμα μεταξύ 5,5 και 7 εκατοστών, ο κίνδυνος βρίσκεται περίπου στο 10%, ενώ για εκείνους με ανεύρυσμα μεγαλύτερο από 7 εκατοστά, ο κίνδυνος βρίσκεται περίπου στο 33%.   Η πιθανότητα θανάτου σε περίπτωση ρήξης ανέρχεται στο 85% με 90%. Κατά τη διάρκεια του 2017, τα ανευρύσματα αορτής οδήγησαν σε περίπου 167.000 θανάτους, οι περισσότεροι από τους οποίους ήταν ηλικιωμένων ανδρών.  Ο αριθμός αυτός ήταν μεγαλύτερος από τους περίπου 100.000 το 1990, ελαφρώς μειωμένος στις ανεπτυγμένες χώρες αλλά με αυξανόμενη τάση στις αναπτυσσόμενες χώρες με δημογραφική γήρανση. Στις Ηνωμένες Πολιτείες, τα ΑΚΑ οδήγησαν το 2009 σε 10.000 με 18.000 θανάτους.

 Αναφορές 

Category:Translated from MDWiki